Snotkop sê oor kritiek | Maroela Media
Snotkop se nuutste album, Sous, is nou beskikbaar.
Snotkop het onlangs sy nuutste album, Sous, vrygestel en voete stamp reeds behoorlik op sy eerste snit op dié album, genaamd "Souserig".
Nadat sy vorige album, HKGK, trippelgoud-status bereik het, wat beteken dat meer as 45 000 eenhede verkoop is, is sy hoop groot dat hierdie album nét so goed sal vaar.
Snotkop het aan Maroela Media gesê hierdie album is iets waarna almal kan luister en op partytjie kan hou.
"Dit is 'n lekker dans-album. Die idee met die album was om iets te maak wat mens kan laat glimlag en agteroorsit. Ek is nie bang om goed te sê wat ander kunstenaars nie noodwendig kan nie, so meeste liedjie is weer lekker tong in die kies," het hy gesê.
"Ek hou daarvan om grense 'n bietjie te druk en om goed aan te raak wat ander kunstenaars nie kan nie. Mense sal lekker by 'n vuurtjie kan sit, 'n tequila oopknak en lekker laf rak op dié album. Mense kan 'n bietjie vergeet van hul probleme; van die kind wat besig is om skool te druip of die kar se paaiement wat agterstallig is. Op die album kan mense net lekker laf wees," het hy gesê.
Die musiekvideo vir "Souserig" is al meer as 480 000 keer op YouTube gekyk, maar Snotkop sê nie álmal is gelukkig met dié video nie.
"Die video het al baie woede veroorsaak. Party mense sê dit is kommin en te wild, en party sê dit is nie goed vir die Afrikaanse musiekmark nie. Maar wanneer mense daaroor kla, is dit vir my verskriklik lekker. Dit beteken mense het aandag daaraan gegee, dit het mense laat regop sit, en mense praat daaroor," het Snotkop gesê.
Snotkop (Foto: Maroela Media)
"Ek dink die video het niks in wat jy nie op 'n strand kan sien nie en ook niks waaraan almal nie maar aan dink en van weet nie. Ek hou mos nie van doekies om draai nie, vir my is dit belangrik dat mense moet aandag gee.
"Kuns, al is dit popmusiek, moet nie net verby mens gaan nie, dit moet jou in die gesig klap, dís wat kuns moet doen. Dis nie maklik om te doen nie, maar dié musiekvideo doen dit wel," het hy gesê.
Snotkop het vertel dat hy aan sy liedjies dink wanneer hy saam met sy vriende by 'n braai kuier. Hy bieg hy luister ook soms gesprekke af en luister haarfyn na alles wat mense rondom hom sê, en kry vandaar inspirasie vir baie van sy liedjies.
Liedjies soos "Dikkelicious" en "Souserig" het juis só ontstaan.
"Een van my mal vriende was eendag besig om sous oor sy steak te gooi en om vir ons te vertel van 'n meisie wat hy baie aantreklik vind. En dis hoe 'Souserig' begin het. Nou hoor ek dit is al amper 'n catchphrase om te sê iets waarvan jy hou is souserig!"
"Die album is gemik daarop om die lewe lekkerder te maak. Soos wat sous enige maaltyd lekkerder maak. Anders sit jy met 'n droë, geurlose steak, en dit is nie lekker nie."
"Jy moet 'n jol hê terwyl jy na die nuwe album luister. Ek wou 'n bietjie sous in jou lewe sit, sodat alles 'n bietjie beter smaak!" het hy gesê.
Sous is beskikbaar op iTunes, Deezer, Spotify en verkeie musiekwinkels.
Elke ou het sy / haar eie smaak, maar Snotkop vir jou smaak ek kwaai. Jou musiek is nie vir elke een bedoel nie, daarom is daar iets soos keuses.
Dankie vir jou opgewekte musiek
Wie dink die goed uit??????????
Gooi 'n biki sous en raak vir my rusting – al die ou dikbek ooms en tannies : Aggenee julle, chill net 'n slag en geniet die lewe. Julle gaan van verstoktenheid doodgaan, en heeltemaal uitmis op die lekker van die lewe!